b'\n_START_ARTICLE_\nSerpentiin (mineraal)\n_START_PARAGRAPH_\nSerpentiin on magneesiumi ja rauda sisaldavatest sekundaarsetest silikaatsetest mineraalidest koosnev mineraalir\xc3\xbchm._NEWLINE_Serpentiinid kuuluvad kivimit moodustavate mineraalide hulka. Nende keemiline valem on Mg\xe2\x82\x83Si\xe2\x82\x82O\xe2\x82\x85(OH)\xe2\x82\x84. Magneesium v\xc3\xb5ib teatud m\xc3\xa4\xc3\xa4ral asenduda nikli v\xc3\xb5i rauaga ja r\xc3\xa4ni alumiiniumiga. Serpentiin on alati sekundaarne. See t\xc3\xa4hendab seda, et ta on tekkinud m\xc3\xb5nest teisest mineraalist, n\xc3\xa4iteks oliviinist v\xc3\xb5i p\xc3\xbcrokseenist nende h\xc3\xbcdrotermaalse muutumise k\xc3\xa4igus. Seda protsessi nimetatakse serpentiinistumiseks. Esinevad nii tard- kui ka moondekivimite koosseisus. Serpentiinistuvad enamasti ultraaluselised kivimid (n\xc3\xa4iteks peridotiit), sest nad sisaldavad rohkelt oliviini. Tugevalt serpentiinistunud kivimit nimetatakse serpentiniidiks._NEWLINE_T\xc3\xa4htsamad serpentiinid on kr\xc3\xbcsotiil, lizardiit ja antigoriit. Kr\xc3\xbcsotiil on neist tuntuim ja tihti r\xc3\xa4\xc3\xa4gitaksegi kr\xc3\xbcsotiilist kui serpentiinist, ehkki see pole p\xc3\xa4ris korrektne. Kr\xc3\xbcsotiil on ka t\xc3\xa4htsaim asbestide hulka kuuluv mineraal. Serpentiinidel on rasva- v\xc3\xb5i siidil\xc3\xa4ige. Katsumisel meenutab kiudja kr\xc3\xbcsotiili libe pind pisut seepi. Serpentiinid esinevad kas massiivsete, teraliste v\xc3\xb5i kiudjate agregaatidena. V\xc3\xa4rvuselt on serpentiinid rohekad, kollakasrohelised v\xc3\xb5i rohekashallid. Serpentiini erikaal on 2,5\xe2\x80\x932,6; k\xc3\xb5vadus 2,5\xe2\x80\x935, enamasti 4. Antigoriidil on t\xc3\xa4iuslik l\xc3\xb5henevus, kuid kr\xc3\xbcsotiilil l\xc3\xb5henevus puudub._NEWLINE_Kr\xc3\xbcsotiil on t\xc3\xa4htis maavara, sest \xc3\xbcle 90% t\xc3\xb6\xc3\xb6stuslikult toodetavast asbestist koosneb kr\xc3\xbcsotiilikiududest. T\xc3\xa4htsamad leiukohad on Uurali m\xc3\xa4estik Venemaal ja Qu\xc3\xa9beci provints Kanadas. Venemaalt tuleb \xc3\xbcle poole kogu maailma kr\xc3\xbcsotiilist. Kolmas t\xc3\xa4htis kr\xc3\xbcsotiilitootja on L\xc3\xb5una-Aafrika Vabariik._NEWLINE_K\xc3\xb5ige laiemalt kasutatav serpentiin on kr\xc3\xbcsotiil. Kr\xc3\xbcsotiil on tulekindluse ja halva soojusjuhtivuse t\xc3\xb5ttu hea isolatsioonimaterjal. Vastupidi \xc3\xbcldlevinud arvamusele kujutab kr\xc3\xbcsotiilne asbest tervisele minimaalset ohtu. Ohtlikumad asbestide hulka kuuluvad mineraalid on ribekiidi erim krokidoliit ja gr\xc3\xbcneriidi erim amosiit, mis m\xc3\xb5lemad kuuluvad amfiboolide hulka. Et kogu maailma asbestist ligikaudu 95% valmistatakse just kr\xc3\xbcsotiilist, on ka hirm asbesti ees tugevasti liialdatud.'